เทียนจิน

| เทียนจิน 天津市 เทียนสิน |
| --- | --- |
นครปกครองโดยตรง


ที่ตั้งของเทศบาลนครเทียนจินภายในประเทศจีน
พิกัด (Tianjin Century Clock Plaza): 39°08′01″N 117°12′19″E﻿ / ﻿39.1336°N 117.2054°E﻿ / 39.1336; 117.2054
ประเทศ: สาธารณรัฐประชาชนจีน
ตั้งถิ่นฐาน: ประมาณ 340 ปีก่อนคริสตกาล
ที่ตั้งที่ทำการ: เขตเหอซี
เขตการปกครอง:  - ระดับอำเภอ: 16 เขต  - ระดับตำบล: 240 เมืองและตำบล
การปกครอง
 • ประเภท: นครปกครองโดยตรง
 • เลขาธิการพรรค: หลี่ หงจง (李鸿忠)
 • นายกเทศมนตรี: จาง กั๋วชิง (张国清)
พื้นที่
 • เทศบาลนคร: 11,946 ตร.กม. (4,612 ตร.ไมล์)
 • พื้นดิน: 11,609.91 ตร.กม. (4,482.61 ตร.ไมล์)
 • พื้นน้ำ: 186 ตร.กม. (72 ตร.ไมล์)
 • เขตเมือง: 11,609.91 ตร.กม. (4,482.61 ตร.ไมล์)
 • รวมปริมณฑล: 5,609.9 ตร.กม. (2,166.0 ตร.ไมล์)
ประชากร (ประมาณการ ค.ศ. 2016)
 • เทศบาลนคร: 15,621,200 คน
 • ความหนาแน่น: 1,300 คน/ตร.กม. (3,400 คน/ตร.ไมล์)
 • เขตเมือง (ค.ศ. 2018): 15,621,200 คน
 • รวมปริมณฑล: 12,491,300 คน
เขตเวลา: UTC+8 (CST)
รหัสไปรษณีย์: 300000 – 301900
รหัสพื้นที่: 22
รหัส ISO 3166: CN-TJ
GDP: ค.ศ. 2019
 - ทั้งหมด: 1.41 ล้านล้านเหรินหมินปี้  204.45 พันล้านดอลลาร์สหรัฐ (อันดับที่ 23)
 - ต่อหัว: 112,823 เหรินหมินปี้  16,355 ดอลลาร์สหรัฐ (อันดับที่ 3)
HDI (ค.ศ. 2018): 0.850 (อันดับที่ 3) – สูงมาก
รหัสป้ายทะเบียนรถ: 津A, B, C, D, F, G, H, J, K, L, M 津E (แท็กซี่)
อักษรย่อ: TJ / จิน (津; jīn)
ดอกไม้ประจำนคร: Chinese rose (Rosa chinensis)
เว็บไซต์: www.tj.gov.cn
เทียนจิน หรือ เทียนสิน (จีน: 天津; พินอิน: Tiānjīn; พินอินระบบไปรษณีย์: Tientsin) เป็นหนึ่งในสี่นครปกครองโดยตรงของประเทศจีน ตั้งอยู่ทางภาคเหนือของประเทศ ติดชายฝั่งทะเลปั๋วไห่ เป็นหนึ่งในนครศูนย์กลางแห่งชาติทั้งเก้าแห่งของประเทศจีน มีประชากรในปี ค.ศ. 2016 ประมาณ 15,621,200 คน ใจกลางเมืองของเทียนจินมีผู้อาศัยในปี ค.ศ. 2016 อยู่ราว 12,491,300 คน เป็นกลุ่มประชากรที่ใหญ่เป็นอันดับที่ 29 ของโลก (อยู่ระหว่างเฉิงตูและรีโอเดจาเนโร) และเป็นนครที่มีประชากรมากเป็นอันดับที่ 11 ของโลก
เทียนจินปกครองแบบนครที่อยู่ภายใต้การบริหารโดยตรงของรัฐบาลกลางสาธารณรัฐประชาชนจีน ซึ่งเทศบาลนครเป็นเขตการปกครองที่มีระดับเทียบเท่ากับมณฑล อาณาเขตของเทียนจินถูกล้อมรอบโดยมณฑลเหอเป่ย์ทั้งทางทิศเหนือ ทิศตะวันตก และทิศใต้ ติดต่อกับปักกิ่งทางทิศตะวันตกเฉียงเหนือ และติดต่อกับทะเลปั๋วไห่ทางทิศตะวันออก ในแง่ของจำนวนประชากรเฉพาะในเขตเมือง เทียนจินเป็นนครที่ใหญ่เป็นอันดับที่ 4 ของประเทศจีน รองจากเซี่ยงไฮ้ ปักกิ่ง และกว่างโจว ส่วนในแง่จำนวนประชากรตามเขตเทศบาลนคร จะอยู่ในอันดับที่ 5 ของประเทศ เทียนจินเป็นส่วนหนึ่งของขอบเศรษฐกิจปั๋วไห่ (Bohai Economic Rim)
เมืองเทียนจินและกำแพงเมืองสร้างขึ้นในปี ค.ศ. 1404 ต่อมาหลังจากที่เปิดให้มีการค้าต่างประเทศในปี ค.ศ. 1860 เทียนจินได้กลายเป็นเมืองท่าที่สำคัญและเป็นประตูสู่ปักกิ่ง ในเวลานั้น มีการก่อสร้างอาคารและคฤหาสน์ที่มีสถาปัตยกรรมแบบยุโรปจำนวนมาก ซึ่งหลายแห่งก็ได้รับการบำรุงรักษามาจนถึงปัจจุบัน หลังจากก่อตั้งสาธารณรัฐประชาชนจีน เทียนจินประสบกับภาวะเศรษฐกิจตกต่ำอันเนื่องมาจากนโยบายของรัฐบาลกลาง อีกทั้งมาจากเหตุการณ์แผ่นดินไหวในถังชาน ซึ่งเป็นเมืองทางตะวันออกเฉียงเหนือของเทียนจิน แต่ก็ได้รับการฟื้นฟูในทศวรรษ 1990 ปัจจุบัน เทียนจินเป็นนครที่มีศูนย์กลางสองแห่ง ได้แก่ ศูนย์กลางแห่งที่หนึ่งอยู่ในเขตเมือง (รวมถึงเมืองเก่าด้วย) ตั้งอยู่ริมแม่น้ำไห่ ซึ่งเป็นแม่น้ำที่เชื่อมต่อกับแม่น้ำหวงและแม่น้ำแยงซีผ่านทางคลองใหญ่ และศูนย์กลางแห่งที่สองคือ เขตปินไห่ เป็นพื้นที่เมืองใหม่ที่ตั้งอยู่ริมฝั่งทะเลปั๋วไห่ ซึ่งอยู่ทางตะวันออกของเมืองเก่า ตั้งแต่ปี ค.ศ. 2010 ย่านการเงินยฺหวีเจียพู่ของเทียนจินกลายเป็นที่รู้จักในนาม แมนฮัตตันของจีน